NETFLIX-DOKUMENTTISARJA
On varhainen aamu Botswanan tasangoilla.
Se on vaarallinen paikka nuorille ja haavoittuvaisille.
Eksyneet hyeenakoiranpennut ovat piiloutuneet -
ja yrittävät pysyä poissa vaikeuksista.
Ne ovat kaukana lauman suojasta,
eivätkä tiedä, mitä tehdä.
Duma aiheutti tämän sotkun.
Se johdatti ne harhaan, ja nyt sitä on alkanut pelottaa.
Sen sisko Venus voi olla se, joka johdattaa ne turvaan.
Jokaisen nuoren eläimen elämässä on hetki,
jolloin niiden on löydettävä paikkansa perheessä.
Venuksen on aika tehdä siirtonsa.
OMA PAIKKA
Muinainen kaupunki ei ehkä ole ilmeisin paikka -
löytää luonnon eläinlasta.
Ylhäältä katsoen nämä vanhat temppelit ja palatsit vaikuttavat autioilta.
Mutta katso tarkemmin.
Raunioiden keskellä asuu uhkarohkea joukko.
Lakkimakakien perheellä -
on mielenkiintoiset kampaukset.
Elämä näyttää hauskalta ja huolettomalta,
mutta tässä perheessä tärkeintä on nokkimisjärjestys.
Kuka on huipulla, kuka pohjalla ja kaikkea siltä väliltä.
Aivan pohjimmaisena on yhdeksänkuukautinen orpo Amma.
Pari viikkoa sitten sen emo katosi ja on oletettavasti kuollut.
Ja ilman sitä pikku Amma on ypöyksin.
Kukaan ei halaa sitä, sui turkkia -
tai huolehdi siitä.
Kun emolta ei saa maitoa,
se viettää jokaisen hetken etsien ruokaa.
Se on uuvuttavaa.
Mutta kyse ei ole vain emon rakkaudesta ja suojelusta.
Vauvat perivät emonsa arvon,
ja koska Amma on orpo, sen on vaikea tulla hyväksytyksi.
Kaikki välttelevät sitä.
Ammaa muistutetaan päivittäin siitä, mitä siltä puuttuu.
Zach-vauva on alfanaaraan poika.
Se saa tarvitsemansa rakkauden ja huomion.
Korkealla arvoasteikolla olevaa Zachiakin koskee se,
että yksi kolmesta nuoresta makakista ei selviä.
Amman on löydettävä paikka laumassa, jos se haluaa selvitä.
Rankoth Veheran monumentti -
on yksi lauman lempiruokailupaikoista.
Paikalle jätetyt uhrilahjat sopivat ruoaksi.
Mikään ei mene hukkaan,
ja kaikki täyttävät poskipussinsa repeämispisteeseen asti.
Vaikka elämä tuntuu hyvältä,
aina joku makaki haluaa näyttää muille, kuka on pomo.
Ja pikku Amma on helppo kohde.
Se yrittää puolustaa itseään,
mutta on puolustuskyvytön ilman tukea.
Toinen nuori liittyy hyökkäykseen.
Nyt siltä varastettiin lounaskin.
Se leikkii kuollutta,
kunnes reitti on selvä.
Taas yksi muistutus siitä, että se on kaukana kaipaamastaan rakkaudesta.
BOTSWANA OKAVANGON SUISTO
Eteläisessä Afrikassa -
hyeenakoiranpennut ovat myös erossa lopusta perheestään.
Ne ovat olleet eksyksissä kolme tuntia ja niiden on löydettävä pian aikuiset.
Lähistöllä vaanii voimakkaita vihollisia.
Venus käyttäytyy jo ikäistään kypsemmin.
Se on löytänyt niiden lastenvahdin, Bamban, hajun.
Mutta lauman reviiri on valtava.
Sen on käytettävä sekä näkökykyä että hajuaistia jäljittäkseen Bamban.
Duma eksytti pennut,
joten se antaa Venuksen ottaa ohjat.
Niiden perheestä ei näy jälkeäkään tuntien etsinnän jälkeen.
Venus tiimeineen on lopen uupunut.
Mutta tämä ei ole hyvä paikka tauolle.
Elefantti voisi helposti talloa kokemattoman pennun päälle.
Matriarkka lähettää varoitusäänen.
Venus ymmärtää vihjeen -
ja johdattaa ryhmänsä pois vaarasta.
Iltapäivä on ollut pitkä,
eikä pennuilla ole ollut onnea aikuisten etsinnässä.
Viimeisenä keinona Venus on palannut savannille,
jossa ne viimeksi näkivät aikuiset.
Ne voivat vain toivoa, että Venus on johdattanut ne perille.
Niin Venus on tehnytkin.
Venuksen taidot ja itsevarmuus ovat tuoneet lauman taas yhteen,
ja se on kerännyt lisäpisteitä.
Oman paikan löytäminen tarkoittaa usein tiimin jäsenenä olemista.
ENGLANTI NORFOLK
Mutta jotkut vauvat välittävät vain itsestään.
Piilossa syrjäisellä järvellä -
yksi odottava pariskunta valmistautuu uusiin tulokkaisiinsa.
Rytikerttuspariskunnan pesässä on viisi kallisarvoista munaa.
Näillä pienillä, haurailla linnuilla on paljon tekemistä.
Ne hautovat vuorotellen jälkeläisiään,
kun toinen lähtee ruokailemaan.
Ja nyt, 11 päivän jälkeen, niiden ensimmäinen poikanen on kuoriutunut.
Se on sokea ja jaksaa hädin tuskin nostaa päätään.
Ahkera pari käy kierroksilla syöttääkseen vaativaa esikoistaan.
Kun ne jättävät pesän vartioimatta, alkaa tapahtua jotain outoa.
Pieni päivän ikäinen poikanen työntää muut munat pois pesästä.
Sillä on vain yksi keino varmistaa paikkansa tässä perheessä:
hankkiutua eroon kilpailijoista.
Mutta tämä ei olekaan rytikerttunen.
Tämä on käki.
Yksitoista päivää sitten sen emo livahti pesään,
poisti yhden rytikerttusen munan ja korvasi sen omallaan,
joka on lähes identtisen näköinen.
Sitten se katosi.
Eikä ahkerilla rytikerttusvanhemmilla -
ole aavistustakaan siitä, ettei tämä huijari ole niiden vauva.
Se on suorittanut tehtävänsä ensimmäisen osion -
ja tehnyt itsestään huomion keskipisteen, koska se on perheen ainoa poikanen.
Sri Lankan saarella -
suuri makakilauma nauttii perheajasta.
Sukiminen on kaikkien lempiajanviete.
Se pitää ne terveinä ja auttaa niitä lähentymään toisiaan.
Mutta joku on jätetty ulkopuolelle.
Pieni ja orpo Amma on yhä yksin, koska menetti emonsa.
Koska se on poissa perheryhmän lämmöstä,
se on haavoittuvainen.
Raunioiden keskellä asuu kulkukoiriakin.
Ja ne ovat suurin uhka makakeille.
Koska kukaan ei huolehdi Ammasta, se ei tiedä vaarasta.
Mutta joku laumasta on huomannut vaaran.
Hälytys alkaa soida.
Kun emo on kantanut pikku Zachin suojaan,
Amman on, kuten aina, huolehdittava itsestään.
Se pääsee puuhun viime hetkellä.
Mutta kokemus on häiritsevä.
Kun ryhmä kokoontuu yhteen,
Amma haluaa päästä mukaan.
Mutta kuten aina, sitä ei huomioida.
Zach on selvä suosikki.
Amma lähestyy ryhmää toivoen, että se huomattaisiin.
Se näyttää onnistuneen.
Alfauros alkaa sukia Ammaa.
Amma makaa säyseästi, koska janoaa uroksen antamaa huomiota.
Mutta nyt hetki on ohi.
Se ei ole lähempänä perheen hyväksyntää.
Botswanassa Okavangon suistossa -
jälleen koossa oleva hyeenakoiralauma toipuu koettelemuksestaan.
Aikuiset etsivät pentuja pitkään,
ja nyt ne nääntyvät nälkään.
Ruoan löytäminen on nyt tärkeintä.
Pennuille leikkiaika on listan kärjessä.
Duuman itsevarmuus on palannut.
Se ei ole vielä luopunut pomottamisesta.
Jos Venus on tuleva johtaja, sen on näytettävä, että se pystyy johtamaan.
Bamba on huomannut jotain aukion toisella puolella.
Metsästys on käynnissä.
Tämän ikäiset pennut eivät yleensä seuraa metsästystä,
mutta ne ovat niin lähellä, etteivät voi vastustaa.
Aikuiset eivät odota ja käyvät kimppuun.
Mutta pian ne antavat tilaa nuorisolle.
Tässä perheessä pennut ovat aina etusijalla.
Ateriat eivät ole vain tilaisuus täyttää vatsa.
Se on myös tilaisuus osoittaa voimaa.
Duma taistelee luusta Venuksen kanssa,
mutta Venus ei peräänny.
Se pysyy kovana ja saa osan ruhosta itselleen.
Voitto erottaa sen muista.
Aikuiset tarttuvat tilaisuuteen ja santsaavat.
Mutta Venus ei ole vielä valmis antamaan niille vuoroa.
Uuden itseluottamuksen myötä se työntää aikuiset pois.
Se on rohkea veto.
Se näyttää, että siitä on tulevaksi laumanjohtajaksi.
Se on ilmaissut kantansa ja johdattaa pennut juomaan.
Mahdollinen tuleva alfa.
Voi olla paljon helpompi selvittää asema perheessä, jos on ainoa lapsi.
Englannissa nuoret eläimet kasvavat nopeasti järvellä.
Mutta yksi kukoistaa enemmän kuin useimmat.
Tämän ainokaiskäen ei tarvitse murehtia kilpailevista sisaruksista.
Rytikerttusten kaiken huomion saamisessa on hyötynsä,
vaikka tilan kanssa tekeekin vähän tiukkaa.
Sen sijaisvanhemmat eivät ole huomanneet mitään outoa,
mutta niiden työ on loputon,
jos ne haluavat pysyä kyltymättömän poikasen tahdissa.
Ne eivät voi sivuuttaa sen kerjääviä kutsuhuutoja.
Tämä sitoutunut pariskunta tekee kaikkensa suojellakseen sitä.
Mutta on vaikeaa olla sateenvarjo, kun suojeltava on viisinkertaisen kokoinen.
Se sukii sulkiaan ja on vihdoin valmis lentämään pesästä.
Onneksi se on löytänyt pehmeän laskeutumisalustan.
Sen uupuneet vanhemmat eivät voi rentoutua vielä.
Se vaatii ilmaisia aterioita vielä parin viikon ajan.
Kunnes vain kahden kuukauden ikäisenä -
sen on lennettävä 8 000 kilometrin matka Afrikkaan,
jossa se saa pärjätä aivan yksin suuressa maailmassa.
Sri Lankassa -
orpomakaki Amma yrittää sopia joukkoon paljon lähempänä kotia.
Se on omillaan,
ja jokainen päivä on taistelua ruokaa etsien ja vaikeuksia vältellen.
Amma toivoo pääsevänsä perheenjäsenensä lohduttavaan syleilyyn.
Tänään lauma on tullut liljalammelle.
Ne pitävät kaikkein eniten mehukkaista kukannupuista,
jotka ovat pinnan alla.
Mutta niiden on oltava varovaisia.
Juovavaraani käy myös usein lammella.
Ja pieni makaki olisi helppo saalis.
Iso uroskin on hermostunut.
Mutta pikku Amma näkee nälkää.
Se päättää ottaa riskin.
Ryhmä on jättänyt sen huomiotta kauan, mutta nyt se on kaikkien huomion kohde.
Amman rohkeus on osoittanut koko perheelle, ettei pelättävää ole.
Muut seuraavat Amman esimerkkiä.
Liljannuput ovat tervetullutta vaihtelua hedelmille ja lehdille.
Ja juhla-ateria saa lähes kaikkien huomion.
Mutta Amma on oppinut varomaan vaaraa.
Eikä siinä mene kauan.
Se varoittaa koko laumaa.
Aamiainen on ohi.
Amman reagoinnin ansiosta koko perhe pääsee turvaan puihin.
Vauva Zach ja sen alfanaarasemo ovat löytäneet parhaan paikan,
ja kaikilla on joku, jota halata.
Paitsi Ammalla.
Vaikka se on pieni,
sillä on paljon tarjottavaa.
Onhan se jo todistanut olevansa arvokas perheenjäsen.
Vanhempi naaras lähestyy.
Vihdoinkin halaus.
Amma on vihdoin hyväksytty.
Se voi levätä ensimmäistä kertaa emonsa katoamisen jälkeen.
Se on taas perheen syleilyssä.
Minne se kuuluukin.
Amma on löytänyt etsimäänsä rakkautta ja lämpöä,
mutta muut vauvat kohtaavat kylmän ja epämiellyttävän maailman heti alussa.
Pienelle keisaripingviinille -
pureva pakkanen on vain yksi ongelmista, joista on selvittävä.
Sillä on pitkä tie edessä,
jos se aikoo selvitä tässä kaikkein vihamielisimmässä kodissa.
Tekstitys: Eveliina Paranko